
Sylwebaeth

Sut mae cyfleoedd a heriau yng nghymuned ysgol yn dylanwadu ar addysgu, dysgu, ac agweddau eraill yr ysgol, e.e. lles disgyblion?

Does dim dwywaith fod cymuned yr ysgol yn elfen bwysig iawn yn natblygiad a phrofiad disgybl yn yr ysgol. Wrth edrych ar waith Bronfenbrenner, mae ei ddamcaniaeth ynglŷn â’r system ecolegol yn datgan bod datblygiad plentyn yn cael ei ddylanwadu gan system gymhleth o berthnasau sydd yn cael eu heffeithio gan lefelau gwahanol o’r hyn sydd o’u hamgylch. Mae y rhain yn cynnwys eu teuluoedd, ysgol a hyd yn oed cyfreithiau a diwylliant (Guy-Evans, 2020). Mae nifer o ffactorau yn cael dylanwad ar gymuned ysgol megis tlodi, crefydd, iaith, anghenion dysgu ychwanegol a chyllid yr ysgol. Felly mae’r ffactorau yma yn y pen draw yn cael dylanwad ar ddatblygiad ac addysg plentyn. Gyda thlodi ac ADY disgyblion dan sylw, yn ôl arolwg Estyn yn 2018, mae 7% o’r disgyblion yn gymwys i gael prydau ysgol am ddim, ac yn ôl yr ysgol, mae 22% o’u disgyblion ag ADY (Estyn, 2018). Fel nodir yn yr adroddiad, mae’r canran o ddisgyblion sydd yn derbyn prydau ysgol am ddim tipyn yn llai na’r canran cenedlaethol o 18%, felly gellir dadlau nid yw tlodi yn her enfawr i’r ysgol benodol hon. Ar y llaw arall, mae’r canran o blant sydd ag ADY yn debyg i’r canran cenedlaethol sef 21%, felly mae tua 106 o blant yr ysgol ag ADY. Er hyn, mae’n bwysig cydnabod taw’r ysgol sydd wedi canfod y canran yma, a fel nodir yn yr adroddiad, nifer bach ohonynt sydd â datganiad o’u anghenion dysgu ychwanegol. Wrth ystyried y ffactorau yma, pwysig felly yw bod ysgolion yn ceisio cynnig cyfleoedd cyfartal i bob plentyn, ac yn sicrhau bod yr addysg maent yn darparu yn gynhwysfawr. Ar ôl ystyried yr holl ffactorau uchod, mae’n atgyfnerthu pwysigrwydd perthynas yr ysgol â’r gymuned. 

Mae tlodi yn bwnc sydd yn cael llawer o sylw yn y newyddion ar hyn o bryd gyda’r Deyrnas Unedig mewn argyfwng costau byw. Yn ôl adroddiad tlodi 2022 y DU gan y Joseph Rowntree Foundation, mae 22% o boblogaeth y wlad yn byw mewn tlodi, sy’n cyfateb i 14.5 miliwn o bobl. O’r rheini, roedd 4.3 miliwn ohonynt yn blant, sydd bron yn 1 ym mhob 3 plentyn (JRF, 2022). Cyhoeddwyd yr adroddiad ar ddechrau’r flwyddyn, felly gyda’r wlad bellach mewn argyfwng costau byw, yn amlwg byddai’r ffigyrau yma sydd yn barod yn ofidus, hyd yn oed yn waeth. A pharhau i waethygu bydd y niferoedd. Mae dadansoddiad gan y Resolution Foundation yn rhybuddio bod y gwaethaf eto i ddod gyda chartrefi’r wlad yn colli £2,100 ar gyfartaledd (Osborne, 2023). Er nodwyd yn flaenorol gellir dadlau fod tlodi ddim yn her enfawr i’r ysgol dan sylw, mae’n bwysig cofio taw yn 2018 oedd yr adroddiad, felly erbyn hyn, mae’n siŵr fod y canran yma wedi codi. A gallwn dybio fod hyn yn wir am bob ysgol ar draws y wlad. Mae llawer iawn o broblemau yn codi o ganlyniad i dlodi. Un amlwg yw’r bwlch cyrhaeddiad rhwng plant sydd yn byw mewn tlodi a’r rheini sydd ddim. Mewn adroddiad gan y Joseph Rowntree Foundation, maent yn nodi bod tangyflawniad academaidd ymysg plant sy’n byw mewn tlodi yng Nghymru yn dod i’r golwg mor gynnar â thair blwydd oed, pan maent yn ymuno â’r feithrinfa. Mae sgorau’r rheini sydd yn derbyn prydau ysgol am ddim mewn profion safonedig hyd at flwyddyn y tu ôl i’r rheini sydd ddim yn derbyn prydau ysgol am ddim (JRF, 2013). Felly mae’n sefyllfa ddifrifol oherwydd mae lles ac addysg y disgyblion hynny sydd yn byw mewn tlodi yn cael eu heffeithio ac yn anfantais iddynt. Er mwyn ystyried un o’r rhesymau tu ôl i hyn, gallwn gyfeirio at waith Maslow ar hierarchaeth anghenion. 

Mae ei fodel yn cynnwys pum haen o anghenion dynol sy’n cael ei bortreadu fel pyramid hierarchaidd. Mae’r pum haen yn cynnwys anghenion ffisiolegol, diogelwch, cariad ac ymberthyn, parch a hunansylweddoliad, gydag anghenion ffisiolegol ar y gwaelod a hunansylweddoliad ar frig y pyramid. Anghenion ffisiolegol yw’r gofynion biolegol sydd angen ar berson i oroesi. Mae y rhain yn cynnwys bwyd, lloches, dillad a gwres. Os nad yw’r anghenion hyn wedi eu bodloni, dydy’r corff ddim yn gallu gweithio ar ei orau. Credai Maslow taw’r anghenion ffisiolegol oedd y pwysicaf a bod gweddill yr angehnion yn eilradd tan fod yr anghenion hyn wedi eu cyflawni (Mcleod, 2007). Felly gyda theuluoedd ar draws yn wlad yn gorfod gwneud y dewis amhosib o roi bwyd ar y bwrdd neu i droi’r gwres ymlaen, does dim syndod fod yna fwlch cyrhaeddiad yn bodoli rhwng y rheini sydd yn byw mewn tlodi a’r rheini sydd ddim. Dydy anghenion ffisegol y disgyblion ddim yn cael eu cyrraedd felly dydyn nhw ddim yn gallu gweithio ar ei gorau a chyflawni eu potensial yn llawn. Cymhelliant sydd yn sicr yn helpu’r sefyllfa yw darparu plant â phrydau ysgol am ddim. Mae yna lawer o fanteision o gyflwyno prydau ysgol am ddim. Mae gan blant sydd yn bwyta prydau iachus cyfraddau gordewdra is, perfformiad academaidd ac ymddygiad gwell yn ogystal â chynhyrchiant gydol-oes gwell (The Food Foundation, 2022). Ond yn ôl y datganiad gan The Food Foundation, dydy 800,000 o blant sydd yn byw mewn tlodi ddim yn gymwys am brydau ysgol am ddim. Mae penderfyniad Llywodraeth Cymru i ddarparu prydau ysgol am ddim i bob disgybl oed cynradd erbyn 2024 yn bolisi arbennig, ac yn dangos bod tlodi ac effaith tlodi efallai yn her sydd yn gallu cael ei leihau. Mae’r ymrwymiad yn rhan o nod y Llywodraeth “o fynd i’r afael â thlodi plant a sicrhau nad oes unrhyw blentyn yn mynd heb fwyd yn yr ysgol” (Llywodraeth Cymru, 2022a). 

Ond gellir dadlau, penderfyniad mwy dylanwadol gan y Llywodraeth yw i ddarparu prydau ysgol am ddim i deuluoedd incwm isel yn ystod y gwyliau’r ysgol. Dyma beth oedd gan Jeremy Miles, Gweinidog y Gymraeg ac Addysg i ddweud am y polisi:
Gall darparu prydau bwyd yn ystod gwyliau'r ysgol wneud byd o wahaniaeth i deuluoedd sydd angen cefnogaeth ychwanegol, yn enwedig wrth i'r gaeaf agosáu. Rwy'n falch ein bod yn gallu ymestyn y gefnogaeth hon, wrth i ni wneud popeth o fewn ein gallu i ysgafnhau'r baich i deuluoedd trwy'r argyfwng costau byw.
(Llywodraeth Cymru, 2022b)

Felly trwy sicrhau fod pob plentyn yn cael mynediad i fwyd ac yn cael pryd da o fwyd bob dydd, mae gobaith gall y bwlch cyrhaeddiad ddechrau lleihau. O ganlyniad, gellir dadlau bod tlodi yng nghymuned yr ysgol yn her i lawer o bobl, ond gyda’r camau sydd yn cael ei gymryd gan y Llywodraeth, mae modd creu newid sydd yna yn mynd i wella lles y disgybl.

Agwedd arall o dlodi yn aml dydy pobl ddim yn ystyried yw iechyd meddwl, yn amlwg iechyd meddwl oedolyn, ond hefyd iechyd meddwl plentyn. Gyda rhieni yn fwy tebygol i ddadlau a cholli amynedd oherwydd y straen maent yn gwynebu, maen nhw’n creu amgylchedd anodd i blant cael eu codi ynddo (The Children’s Society, dim dyddiad). Wrth gyfeirio yn ôl at waith Maslow, ar ôl anghenion ffisiolegol mae anghenion diogelwch plentyn. Gall y rhain fod yn sicrwydd ariannol, sicrwydd emosiynol, iechyd a lles a hyd yn oed cyfraith a threfn (Mcleod, 2007). Felly effaith arall polisi’r Llywodraeth o gynnig prydau ysgol am ddim i deuluoedd dros y gwyliau yw ei fod yn rhyddhau ychydig o’r straen ar deuluoedd incwm isel ac o ganlyniad i hyn bydd naws ac amgylchedd y cartref yn fwy cadarnhaol. Mae modd dadlau felly bydd y plentyn yn teimlo’n fwy diogel gartref sydd yn gam tuag at gyflawni ei anghenion diogelwch.

Yn ogystal â’r polisïau uchod, mae’r Llywodraeth hefyd yn ceisio mynd i’r afael â thlodi trwy raglenni megis Dechrau’n Deg sy’n cael ei ddarparu gan awdurdodau lleol yng Nghymru (Llywodraeth Cymru, 2022c). Trwy dargedu teuluoedd sydd â phlant o dan 4 oed mewn ardaloedd difreintiedig y wlad, gobaith y rhaglen yw gweld gwelliant mewn canlyniadau. Fel nodir ar wefan Dechrau’n Deg Caerdydd:

Cydnabyddir bod blynyddoedd cynnar plant yn gyfnod pwysig ac mae eu profiadau yn ystod yr amser hwn yn cael effaith fawr ar eu datblygiad yn y dyfodol. Rhaid i’r darnau fod yn eu lle.
(Dechrau’n Deg Caerdydd, dim dyddiad)

Trwy ddarparu’r cyfleuster yma i deuluoedd, mae modd sicrhau fod pob plentyn yn cael y dechreuad gorau posib i’w bywydau, gan obeithio na fydd tlodi yn ormod o rwystr iddynt. Yn dweud hynny felly, mae’r rhaglen hon yn enghraifft arall o sut mae cydweithio rhwng yr ysgol a’r gymuned yn cyfoethogi’r cyfleoedd sydd ar gael i blant ifanc. Crybwyllir yn flaenorol bod plant sydd yn gymwys am brydau ysgol am ddim hyd at flwyddyn y tu ôl i’r rheini nad sy’n derbyn prydau am ddim pan maent yn ymuno â’r feithrinfa. Felly, mae’r rhaglenni o’r fath yma yn gyfle i leihau’r bwlch cyrhaeddiad o fewn yr ysgol.

Yn ogystal â thlodi, mae diwylliant ac iaith yn ffactorau sydd hefyd yn dylanwadu ar ysgolion. Gallwn ddechrau ystyried effaith y ffactorau hyn trwy edrych ar bwysigrwydd addysg gynhwysol. Nod addysg gynhwysol yw sicrhau fod pob disgybl yn cael eu trin yn deg ac yn cael cyfleoedd cyfartal (Future Learn, 2022). Yn aml, caiff plant eu gwahaniaethau am nifer o resymau megis anabledd, hil, eu hiaith yn ogystal ag incwm y teulu. Felly mewn amgylchedd addysg gynhwysol, mae amrywiaeth ac unigrwydd disgyblion yn cael eu parchu. Mae hyn yn bwysig yng nghyd-destun Cymru, gan fod yna gynnydd yn yr amrywiaeth ethnig yng Nghymru a Lloegr (ONS, 2011).

Felly mae ysgolion yn gwynebu nifer fawr o heriau sydd yn cael dylanwad ar wahanol agweddau o fywyd ysgol megis yr addysgu. Ac yn aml iawn mae’r heriau yn rai sydd allan o’u rheolaeth felly mewn gwirionedd dim ond hyn a hyn gall yr ysgol wneud i geisio helpu’r sefyllfa a lleihau’r effaith mae’r heriau hyn yn cael ar gymuned yr ysgol. Un o’r heriau mwyaf y mae ysgolion a disgyblion yn eu gwynebu yw diffyg cyfleoedd, a dyna lle mae addysg gynhwysol yn bwysig iawn. Mae’n sicrhau fod pob plentyn, dim ots beth yw eu cefndir, eu hil na’u gallu, yn cael cyfleoedd cyfartal. Mae tlodi felly yn ffactor hynod o bwysig wrth ystyried heriau’r ysgol a’r gymuned ac mae’r berthynas rhwng yr ysgol a’r gymuned yn hanfodol er mwyn ceisio lleihau’r problemau. Fel amlinellir yn aml drwy’r gwaith, mae yna fwlch cyrhaeddiad yn bodoli rhwng plant sydd yn byw mewn tlodi a phlant sydd ddim ac mae’n hynod o bwysig ein bod ni’n gwneud popeth rydym yn gallu i geisio lleihau’r bwlch hynny. Mae polisïau’r Llywodraeth i ddarparu prydau ysgol am ddim i bob plentyn erbyn 2024, yn ogystal â phrydau am ddim dros wyliau’r ysgol i’r rheini sydd eu hangen yn sicr yn llawer o gymorth. Maent yn sicrhau fod pob plentyn yn cael pryd da o fwyd bob dydd sy’n cyflawni un o anghenion sylfaenol person, neu fel byddai Maslow yn eu galw, anghenion ffisiolegol. Mae cyfundrefnau megis Dechrau’n Deg yn sicrhau fod pob plentyn yn cael y dechreuad gorau posib mewn bywyd. Felly mae’r cyfleusterau ar gael o fewn cymuned yr ysgol er mwyn ceisio cael gwared ar y rhwystrau mae plant yn eu gwynebu. Ond ar ddiwedd y dydd, dim ond hyn a hyn mae ysgolion, llywodraethau a’r gymuned yn gallu ei wneud i helpu cyfoethogi bywydau plant. Gyda sefyllfa pob un plentyn yn hollol unigryw, mae’n her aruthrol sicrhau fod pob plentyn yn cael y fagwraeth ac addysg ddelfrydol.

